Komisjoni otsus,

27. juuni 2002,

millega muudetakse Euroopa Parlamendi ja nõukogu kasutuselt kõrvaldatud sõidukeid käsitleva direktiivi 2000/53/EÜ II lisa

(teatavaks tehtud numbri K(2002) 2238 all)

(EMPs kohaldatav tekst)

(2002/525/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 18. septembri 2000. aasta direktiivi 2000/53/EÜ kasutuselt kõrvaldatud sõidukite kohta, [1] eriti selle artikli 4 lõike 2 punkti b,

ning arvestades järgmist:

(1) Komisjon on direktiivi 2000/53/EÜ järgi kohustatud hindama teatavate sama direktiivi artikli 4 lõike 2 punkti a kohaselt keelatud ohtlike ainete sisaldust.

(2) Pärast nõutud tehnilist ja teaduslikku hindamist on komisjon jõudnud mitmele järeldusele.

(3) Teatavate pliid, elavhõbedat, kaadmiumi või kuuevalentset kroomi sisaldavate materjalide ja osade suhtes peaks kehtima või edasi kehtima erand kõnealusest keelust, kuna nende ohtlike ainete kasutamine konkreetsetes materjalides ja osades on endiselt paratamatu.

(4) Mõned erandid teatavate konkreetsete materjalide ja osade keelust peaksid olema kehtivusulatuse ja -aja poolest piiratud, et nii saavutada ohtlike ainete sõidukites kasutamise järkjärguline lõpetamine eeldusel, et nende ainete kasutamine sellisel otstarbel muutub välditavaks.

(5) Elektrisõidukite akude kaadmiumi suhtes peaks erand kehtima 31. detsembrini 2005, kuna olemasolevaid teaduslikke ja tehnilisi tõendeid ning keskkonnaseisundile antud üldhinnangut arvesse võttes on selleks ajaks olemas asendusained ning elektrisõidukite kättesaadavus tagatud. Kaadmiumi järkjärgulist asendamist tuleks aga sellegipoolest edasi analüüsida, võttes arvesse elektrisõidukite kättesaadavust. Komisjon avaldab oma järeldused, ning kui analüüsitulemused selleks põhjust annavad, võib ta teha ettepaneku, et elektrisõidukite akude kaadmiumi kasutamise tähtaega pikendataks.

(6) Erand bensiinimahutite sisekattes kasutatava pliiga seotud keelust tuleks tühistada, kuna plii kasutamist nendes konkreetsetes osades on juba võimalik vältida.

(7) Kuna on ilmne, et raskmetallide kasutamist ei ole mõnel juhul võimalik täielikult vältida, tuleks plii, elavhõbeda, kaadmiumi ja kuuevalentse kroomi teatavaid sisaldusi konkreetsetes materjalides ja osades lubada tingimusel, et neid ohtlikke aineid ei ole nendele materjalidele ja osadele lisatud tahtlikult.

(8) Seetõttu tuleks direktiivi 2000/53/EÜ vastavalt muuta.

(9) Käesoleva otsusega ettenähtud meetmed on kooskõlas nõukogu 15. juuli 1975. aasta jäätmeid käsitleva direktiivi 75/442/EMÜ [2] (viimati muudetud komisjoni otsusega 96/350/EÜ [3] artikli 18 alusel moodustatud komitee arvamusega,

ON VASTU VÕTNUD KÄESOLEVA OTSUSE:

Artikkel 1

Direktiivi 2000/53/EÜ II lisa asendatakse käesoleva otsuse lisaga.

Artikkel 2

Liikmesriigid tagavad, et elektrisõidukite akude kaadmiumi ei turustata pärast 31. detsembrit 2005.

Komisjon jätkab seoses seni keskkonnaseisundile antud üldhinnanguga kaadmiumi järkjärgulise asendamise analüüsimist, võttes arvesse vajadust säilitada elektrisõidukite kättesaadavus. Komisjon vormistab ja avaldab oma järeldused hiljemalt 31. detsembriks 2004 ning võib juhul, kui analüüsitulemused selleks põhjust annavad, teha kooskõlas direktiivi 2000/53/EÜ artikli 4 lõike 2 punktiga b ettepaneku pikendada kaadmiumi kõnealusel otstarbel kasutamise tähtaega.

Artikkel 3

Käesolevat otsust kohaldatakse alates 1. jaanuarist 2003.

Artikkel 4

Käesolev otsus on adresseeritud liikmesriikidele.

Brüssel, 27. juuni 2002

Komisjoni nimel

komisjoni liige

Margot Wallström

[1] EÜT L 269, 21.10.2000, lk 34.

[2] EÜT L 194, 25.7.1975, lk 39.

[3] EÜT L 135, 6.6.1996, lk 32.

--------------------------------------------------

LISA

II LISA

Materjalid ja osad, mille suhtes kehtib erand artikli 4 lõike 2 punktist a

Materjalid ja osad | Erandi kehtivusala ja lõppemise kuupäev | Märgistada või teha identifitseeritavaks vastavalt artikli 4 lõike 2 punkti b alapunktile iv |

Plii legeeriva elemendina

1.Masinaehitusteras ja galvaanitud teras pliisisaldusega kuni 0,35 massiprotsenti | | |

2.a)Masinaehitusalumiinium pliisisaldusega kuni 2 massiprotsenti | 1. juuli 2005 | |

b)Masinaehitusalumiinium pliisisaldusega kuni 1 massiprotsent | 1. juuli 2008 | |

3.Vasesulam pliisisaldusega kuni 4 massiprotsenti | | |

4.Pliist/pronksist laagriliuad ja puksid | | |

Plii ja pliiühendid osades

5.Akud | | × |

6.Vibratsioonisummutid | | × |

7.Rataste tasakaalustusvihid | Sõidukid, millele on tüübikinnitus antud enne 1. juulit 2003, ja nende sõidukite rataste tehnohooldustööde jaoks mõeldud tasakaalustusvihid: 1. juuli 2005 | × |

8.Vedelike käitlemisel ja jõuseadmetes kasutatavate elastomeeride vulkaniseerimisained ja stabilisaatorid | 1. juuli 2005 | |

9.Kaitsva värvikihi stabilisaator | 1. juuli 2005 | |

10.Elektrimootorite süsiharjad | Sõidukid, millele on tüübikinnitus antud enne 1. juulit 2003, ja nende sõidukite elektrimootorite tehnohooldustööde jaoks mõeldud süsiharjad: 1. jaanuar 2005 | |

11.Elektroonilistes plaatides ja muudes elektriseadmetes sisalduv joodis | | × |

12.Piduri hõõrdkatetes, mille pliisisaldus on üle 0,5 massiprotsendi, kasutatav vask | Sõidukid, millele on tüübikinnitus antud enne 1. juulit 2003, ja nende tehnohooldustööd: 1. juuli 2004 | × |

13.Klapipesad | Enne 1. juulit 2003 väljatöötatud mootoritüübid: 1. juuli 2006 | |

14.Elektrilised osad, mis sisaldavad pliid klaas- või keraamilise segu koosseisus (välja arvatud pirnides ja süüteküünalde glasuuris kasutatav klaas) | | × (välja arvatud mootorite piesoelektrilised osad) |

15.Pirnides ja süüteküünalde glasuuris kasutatav klaas | 1. jaanuar 2005 | |

16.Pürotehnilised sütikud | 1. juuli 2007 | |

Kuuevalentne kroom

17.Korrosioonivastased katted | 1. juuli 2007 | |

18.Kasutatavad absorptsioonkülmikud | | × |

Elavhõbe

19.Lahenduslambid ja armatuurlaual paiknevad ekraanid | | × |

Kaadmium

20.Pakskilepastad | 1. juuli 2006 | |

21.Elektrisõidukite akud | Pärast 31. detsembrit 2005 lubatakse nikkel-kaadmiumiakusid turustada üksnes enne seda kuupäeva turule viidud sõidukite varuosadena | × |

--------------------------------------------------